Legal Document

Category: 1914

Text:
32. ΑΠΟΦΑΣΙΣ ΠΡΟΕΔΡΟΥ ΤΗΣ ΚΥΒΕΡΝΗΣΕΩΣ ΚΑΙ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Μ. 11106 της 19/19 Νοεμ. 1951 Περί εξαιρέσεως από του φόρου κύκλου εργασιών ενίων ειδών. Έχοντες υπ' όψιν α)την διάταξιν τη παρ. 4 άρθρ. 3 του Α.Ν. 660/1937 "περί του φόρου επί του κύκλου εργασιών" ως αύτη προσετέθη δια της παρ. 2 του άρθρ. 15 του Ν.Δ. 631/48 και ετροποποιήθη και συνεπληρώθη δια του άρθρ. 11 του Α.Ν. 880/1949 και β)την από 31 Οκτ. 1951 γνωμοδότησιν της Επιτροπής της παρ. 4 του άρθρ. 3 του Α.Ν. 660/1937 αποφασίζομεν. 1.Εξαιρούμεν του φόρου κύκλου εργασιών επί των ακαθαρίστων εσόδων του εδαφ. α΄ άρθρ. 1 του Α.Ν. 660/1937 τα κάτωθι είδη παραγόμενα ή κατασκευαζόμενα εν τη χώρα. α)Χαρτοβιομηχανίας προϊόντα, (ήτοι λογιστικά βιβλία εν γένει, τετράδια, χαρτοφύλακες, ταξιθέται, κλασσέρ, ντοσιέ, φακελλόχαρτα, σημειωματάρια, ευρετήρια, μπλόκ, διπλότυπα και τα συναφή τοις ανωτέρω είδη χαρτοβιοτεχνίας), πάντα ταύτα εφ' όσον κατασκευάζονται εκ πρώτης ύλης ουχί ιδίας παραγωγής. β)Χειροπλεκτικά είδη οικοτεχνίας. 2.Η εξαίρεσις των ανωτέρω ειδών εφαρμόζεται επί των από 1 Νοεμ. 1949 και εφεξής πραγματοποιουμένων ακαθαρίστων εσόδων εκ της πωλήσεως των ειδών τούτων. Δια του άρθρ. 1 παρ. 1 και άρθρ. 4 Ν.Δ. 1080/1971 (κατωτ. αριθ. 59) η ανωτέρω εξαίρεσις καταργείται κατά ποσοστά από 1 Ιαν. 1973 μέχρι 31 Δεκ. 1976, από δε 1 Ιαν. 1977 καθίσταται υποχρεωτική η καταβολή ολοκλήρου του φόρου.